
Z á p i s
zo zasadnutia finančnej komisie konaného dňa 20. apríla 2026
 so začiatkom o 15.00 hod.
Prítomní:
Ing. Danka Kiráľová, Hilda Ginisová, Ing. Ján Antal, Ing. Eva Balciarová, Jolana Macháčková, Mária Zdechovanová, Ing. Juraj Remeň
Ďalší prítomní: Ing. Michaela Hroncová, Ing. Miroslav Porubiak, Mgr. Katarína Bálintová, Ing. Katarína Trnavská 
Ospravedlnení: Roman Moncoľ
Predsedníčka finančnej komisie Ing. Danka Kiráľová privítala prítomných a konštatovala, že na rokovaní je prítomných 7 členov komisie, čím je zasadnutie uznášaniaschopné. 
Oboznámila prítomných s navrhovaným programom: 
1. Plnenie uznesení a požiadaviek z predchádzajúceho zasadnutia finančnej komisie
2. Správa o hospodárení Oddelenia služieb MsU za r. 2025, vyhodnotenie zimnej údržby miestnych komunikácii a finančné zúčtovanie sezóny 2025/2026

3. Výsledky hospodárenia MsKS, MsBP a SMH za r. 2025

4. Výsledky inventarizácie majetku mesta a jeho organizácií za rok 2025
5.  Rôzne  

Takýto návrh bol jednohlasne schválený.

K bodu 1 / 
Plnenie uznesení a požiadaviek zo zasadnutia finančnej komisie zo dňa 23. 3. 2026
Ing. Kiráľová konštatovala, že finančná komisia odporučila mestskému zastupiteľstvu schváliť ocenenia pri príležitosti Dní mesta a prevádzkovanie mestského kúpaliska formou verejnoprospešných služieb. Tieto body neboli predmetom marcového rokovania mestského zastupiteľstva. Návrh na presun rozpočtovaných prostriedkov na kapitálové výdavky bol mestským zastupiteľstvom schválený podľa odporučenia finančnej komisie.

Ing. Trnavská informovala, že k prevádzkovaniu kúpaliska bolo doručené aj stanovisko audítora, ktorým potvrdzuje svoje stanovisko z predchádzajúceho roka a to prevádzkovanie kúpaliska v rámci podnikateľskej činnosti obchodnou spoločnosťou mesta s dofinancovaním z rozpočtu mesta tak ako to bolo v sezóne r. 2025.

Ing. Kiráľová informovala, že prevádzka kúpaliska obchodnou spoločnosťou je finančne náročnejšia, nakoľko sú vyššie náklady na administratívu (ktoré nie sú v meste  priamo preúčtovávané na kúpalisko)  a vzniká povinnosť odvodu DPH z tržieb, pričom pri energiách fakturovaných z mesta nevzniká nárok na odpočet DPH. Spoločnosť nemá právo na odpočítanie dane na vstupe z faktúr z mesta, keďže mesto nie je platiteľom DPH, tiež pri výpožičke zamestnancov na kúpalisko boli preúčtované aj náhrady mzdy (dovolenky),  tým sa jej náklady zvyšujú. Vyrovnané hospodárenie bolo zabezpečené len prijatou dotáciou z rozpočtu mesta, bez ktorej by prevádzka kúpaliska nebola realizovateľná a v konečnom dôsledku by bola bez dotácie stratová. Nakoľko prevádzka mestského kúpaliska nespĺňa legislatívne kritériá podnikateľskej činnosti, navrhuje schváliť ju mestským zastupiteľstvom za verejnoprospešnú činnosť.

Finančná komisia berie na vedomie informáciu o plnení požiadaviek z predchádzajúceho zasadnutia finančnej komisie. Zároveň potvrdzuje odporúčanie mestskému zastupiteľstvu z predchádzajúceho zasadnutia schváliť pre ďalšie obdobie prevádzkovanie kúpaliska formou verejnoprospešných služieb. 

K bodu 2 / 
Správa o hospodárení Oddelenia služieb MsU za r. 2025, vyhodnotenie zimnej údržby miestnych komunikácii a finančné zúčtovanie sezóny 2025/2026

Mgr. Bálintová informovala o vyhodnotení zimnej údržby komunikácií, kde po prepočte došlo k úprave výdavkov na mzdy oproti materiálu predloženému na rokovanie komisie. Zároveň informovala aj o ďalších skutočnostiach, ktoré sú uvedené v tejto správe. 

Ing. Trnavská informovala, že Oddelenie ekonomiky a financovania poskytlo pre spracovanie tejto správy údaje z účtovnej a mzdovej evidencie o celkových osobných výdavkoch zúčtovaných na údržbu komunikácií za mesiace 10/2025 – 2/2026 ako aj údaje o vyplatených príplatkoch za nadčasy a pohotovosti. Tieto údaje nie sú v súlade s údajmi uvedenými v predloženej správe.

Ing. Kiráľová navrhla, aby Oddelenie služieb tieto údaje zosúladilo a zároveň navrhla presunúť rokovanie o tomto bode na ďalšie zasadnutie finančnej komisie a mestského zastupiteľstva. Zároveň požiadala vedúcu Oddelenia služieb aj o zaslanie spracovaných kalkulácií jednotlivých služieb.
Finančná komisia berie na vedomie vyhodnotenie zimnej údržby komunikácií v sezóne 2025/2026. Zároveň žiada Oddelenie služieb o doplnenie údajov o osobných výdavkoch vo vyhodnotení zimnej údržby a predloženie kalkulácií poskytovaných služieb do nasledujúceho zasadnutia finančnej komisie. Mestskému zastupiteľstvu navrhuje presunúť prerokovanie tohto bodu na nasledujúce zasadnutie.
K bodu 3 / 
Výsledky hospodárenia MsKS, MsBP a SMH za r. 2025

Mestský bytový podnik Hnúšťa, s.r.o.

Ing. Kiráľová navrhla presunúť prerokovanie hospodárenia MsBP za r. 2025 po zasadnutí a doručení stanoviska dozornej rady a za účasti zástupcov MsBP. 
Finančná komisia navrhuje mestskému zastupiteľstvu presunúť jej prerokovanie na nasledujúce zasadnutie, prípadne predseda dozornej rady predloží stanovisko mestskému zastupiteľstvu.

Služby mesta Hnúšťa, s.r.o.

Ing. Porubiak informoval, že za r. 2025 bol vykázaný záporný hospodársky výsledok 13 318 € po zdanení minimálnou daňou vo výške 960 €. Prevádzkovanie spoločnosti bolo zabezpečené s výraznou finančnou podporou mesta prostredníctvom obchodnej zmluvy z dôvodu, že hlavný zdroj príjmov z nájmu bol v predchádzajúcom období presunutý na mesto. Prevádzka kúpaliska bola zabezpečená dofinancovaním formou dotácie z rozpočtu mesta, aby bolo z tejto činnosti zabezpečené vyrovnané hospodárenie. Stav záväzkov ku koncu roka 2025 je 43 152 €, z toho voči mestu Hnúšťa 14 953 €. Tento stav navrhuje riešiť kapitalizáciou pohľadávok mesta alebo dotáciou mesta na úhradu záväzkov po konzultácii s audítorom a odsúhlasení dozornou radou. Vykázanú stratu navrhuje preúčtovať na nevysporiadanú stratu za predchádzajúce roky. Spoločnosti etablované v priemyselnom parku majú stabilizovaný stav zamestnancov, do budúcnosti s rozšírením počíta spoločnosť Versaco.
Finančná komisia berie na vedomie správu o hospodárení Služieb mesta Hnúšťa, s.r.o. za r. 2025.

Mestské kultúrne stredisko Hnúšťa

Ing. Kiráľová informovala, že nakoľko sa p. riaditeľka MsKS nedostavila na rokovanie finančnej komisie, podá stručné vysvetlenie k hospodáreniu za r. 2025. Bol vykázaný celkový záporný hospodársky výsledok vo výške 4 547 €  v dôsledku časového nesúladu medzi plánovaním a realizáciou výdavkov, najmä pri projekte FPÚ, zúčtovacou faktúrou za elektrickú energiu na amfiteátri z dôvodu jeho rekonštrukcie a povinnými revíziami elektrozariadení. Z podnikateľskej činnosti bol vykázaný kladný hospodársky výsledok po zdanení 551 €. MsKS úspešne realizovalo tri projekty v rámci vlastnej činnosti v celkovej hodnote cca 21 000 €. Činnosť MsKS za r. 2025 je podrobne popísaná v predloženej správe. 

Ing. Antal pozitívne zhodnotil aktivity a hospodárenie MsKS za r. 2025, nakoľko kultúrne aktivity nemôžu byť realizované so zámerom dosiahnutia zisku.
H. Ginisová upozornila na výrazný medziročný pokles výnosov o cca 9 000 €, preto je  potrebné prehodnotiť výšku sadzieb nájomného, vstupného a informovať zriaďovateľa o prijatých opatreniach.

Finančná komisia berie na vedomie správu o hospodárení Mestského kultúrneho strediska Hnúšťa za r. 2025 a zároveň žiada riaditeľku MsKS o predloženie správy o prijatých opatreniach na zvýšenie príjmov organizácie a zamedzenie vykazovania straty v ďalšom období.
K bodu 4 / 
Výsledky inventarizácie majetku mesta a jeho organizácií za rok 2025

Ing. Trnavská informovala o vykonanej inventarizácii k 31.12.2025. Pri MsKS vznikol rozdiel z dôvodu nezúčtovania majetku zvereného do správy v r. 2025, pričom v evidencii majetku bol vykázaný správne. Iné inventarizačné rozdiely neboli zistené. Niektoré zápisy boli vrátené na doplnenie údajov. Následne informovala aj o predložených návrhoch na vyradenie majetku. 

Ing. Kiráľová informovala, že u MsKS došlo k uvedenému rozdielu z dôvodu opakovaného odsúhlasovania odpisov a zostatkovej ceny s majetkovou evidenciou mesta, nakoľko sa jednalo o majetok obstaraný z dotácie. Vzniknutý rozdiel bol doúčtovaný na začiatku r. 2026, čím bol stav v účtovníctve zosúladený s evidenciou majetku.
Finančná komisia berie na vedomie informáciu o výsledkoch inventarizácie majetku mesta a jeho organizácií za rok 2025. Zároveň odporúča mestskému zastupiteľstvu schváliť predložené výsledky inventarizácie k 31. 12. 2025.

K bodu 5 / 
Rôzne
· Požiadavka hlavnej kontrolórky vyjadrovať sa k cene predávaného majetku

Ing. Kiráľová navrhla, že by bolo vhodné zosúladiť činnosť finančnej a podnikateľskej komisie pre ďalšie volebné obdobie aj v rokovacom poriadku a zostaviť cenovú mapu regiónu. Na toto rokovanie finančnej komisie neboli predložené žiadne návrhy na prehodnotenie ceny predávaného majetku. 
H. Ginisová navrhla stanoviť minimálne ceny v Zásadách hospodárenia s majetkom mesta.
· Návrh Doplnku č. 6 k VZN č. 120/2014
Ing. Hroncová informovala o zverejnení návrhu Doplnku č. 6 k VZN č. 120/2014, ktorý sa týka návrhu na schválenie príspevku na pohreb občanov mesta vo výške 50 €. Voči tomuto návrhu nevzniesli členovia komisie žiadne pripomienky.

Finančná komisia berie na vedomie návrh Doplnku č. 6 k VZN č. 120/2014. Zároveň odporúča mestskému zastupiteľstvu schváliť takto zverejnený návrh.

· Iné

J. Macháčková informovala, že niektorí občania prejavili nespokojnosť na sociálnych sieťach s prevádzkovaním pohrebných služieb v meste a ich vysokou cenou. Preto žiada prehodnotiť aktuálne prevádzkovanie týchto služieb v rámci mesta.

Ing. Antal tiež konštatoval, že niektoré smútočné obrady nenapĺňajú požadovanú úroveň takéhoto obradu.
Ing. Kiráľová informovala, že prevádzkovanie pohrebných služieb bolo mestom zrušené z dôvodu vykázanej straty a nedostatočným prerokovaním možností ďalšieho pokračovania zo strany mesta (po zrušení príspevkovej organizácie neboli zo strany mesta prijaté také opatrenia, aby podnikateľská činnosť, ktorá prešla pod mesto nebola stratová a zároveň poskytovala občanom mesta služby, ktoré boli dovtedy poskytované) a nezabezpečením zamestnancov na tieto činnosti.
Ing. Trnavská informovala, že poskytovanie pohrebných služieb je podnikateľskou činnosťou, ktorá v prípade, že vykazuje stratu, mesto je povinné zo zákona zabezpečiť, aby sa v ďalšom období táto činnosť nevykonávala. Mesto zároveň so splnením tejto zákonnej povinnosti zabezpečilo rozšírenie podnikateľskej činnosti v obchodnej spoločnosti zriadenej mestom, kde je možné po personálnom a prevádzkovom zabezpečení v tejto činnosti pokračovať. 
Ing. Kiráľová potvrdila slová Ing. Trnavskej, rozšírenie podnikateľskej činnosti v obchodnej spoločnosti sa zabezpečilo po organizačnej stránke, ale žiaľ pri personálnom zabezpečení týchto služieb došlo k nesúladu medzi požiadavkami zamestnancov oddelenia služieb mesta  a obchodnou spoločnosťou.
Ing. Kiráľová po prerokovaní uvedených bodov programu ukončila o 17:15 hod. rokovanie finančnej komisie. 
V Hnúšti dňa 24. 4. 2026
Zapísala: Ing. Katarína Trnavská



  Ing. Danka Kiráľová, MPH







           predsedníčka finančnej komisia
U z n e s e n i e    č. 27/2026
zo zasadnutia finančnej komisie konaného dňa 20. 4. 2026
Finančná komisia
a/ berie na vedomie 

· informáciu o plnení požiadaviek  z predchádzajúceho zasadnutia finančnej komisie

· vyhodnotenie zimnej údržby komunikácií v sezóne 2025/2026

· správu o hospodárení Služieb mesta Hnúšťa, s.r.o. a Mestského kultúrneho strediska Hnúšťa za r. 2025

· informáciu o výsledkoch inventarizácie majetku mesta a jeho organizácií za rok 2025
· návrh Doplnku č. 6 k VZN č. 120/2014 o sociálnej pomoci

b/ odporúča mestskému zastupiteľstvu

· schváliť pre ďalšie obdobie prevádzkovanie mestského kúpaliska formou verejnoprospešných služieb 

· presunúť prerokovanie vyhodnotenia zimnej údržby komunikácií v sezóne 2025/2026

na nasledujúce zasadnutie

· presunúť prerokovanie správy o hospodárení Mestského bytového podniku Hnúšťa, s.r.o. na nasledujúce zasadnutie, prípadne predseda dozornej rady predloží stanovisko mestskému zastupiteľstvu
· schváliť predložené výsledky inventarizácie majetku a záväzkov mesta Hnúšťa k 31. 12. 2025

· schváliť zverejnený návrh Doplnku č. 6 k VZN č. 120/2014 o sociálnej pomoci 
c/  žiada

· Oddelenie služieb MsÚ Hnúšťa

· o doplnenie údajov o osobných výdavkoch vo vyhodnotení zimnej údržby komunikácií v sezóne 2025/2026 a predloženie kalkulácií poskytovaných služieb do nasledujúceho zasadnutia finančnej komisie
· riaditeľku Mestského kultúrneho strediska Hnúšťa
· o predloženie správy o prijatých opatreniach na zvýšenie príjmov organizácie a zamedzenie vykazovania straty v ďalšom období
V Hnúšti 24. 4. 2026



 Ing. Danka Kiráľová, MPH
                predsedníčka finančnej komisie
